Jesper Petersen (SF), 2009-12-15:
Sagen her er et eksempel på, hvordan regeringen efter 8 år på ministertaburetterne agerer magtfuldkomment, er ude af trit med almindelig sund fornuft og rimelighed, og at retssikkerhed på flere og flere områder ikke er noget, der ligger ministrene på sinde.
Fra 2002 til 2006 har skrothandlere uberettiget betalt moms af skrotningsgodtgørelsen for biler, de faktisk selv ejede, og som de derfor ikke skulle betale moms af.
Det skyldes det rod, der har været i administrationen af reglerne i henholdsvis Skatteministeriet og Miljøministeriet.
Selv om bekendtgørelsen på området bliver lavet om i 2002, går der 3 år, før Miljøstyrelsen giver meddelelse om de nye regler, og først i 2006 ændrer SKAT sin praksis.
Konkret har pressen med eksemplet skrothandleren Finn Skytte vist, hvordan en skrothandler er kommet op på at have betalt 3 mio. kr. for meget i moms.
Det gælder selvfølgelig også alle andre skrothandlere end lige den i pressen omtalte, altså at man har været underlagt et rod og har betalt for meget i moms i disse år.
Miljøministeriet vil ikke indrømme sin fejl, og så længe det ikke vil det, kan Skatteministeriet på sin side heller ikke tilbagebetale den for meget betalte moms igen.
Og så står vi altså i miseren.
Regelrod, magtarrogance og skildpaddelignende langsommelighed betyder altså, at skrothandlere har betalt for meget i moms, og mere principielt, at borgere ikke kan regne med, at når ministerierne laver en fejl, så er det ikke dem, det skal gå ud over, men at ministerierne så selv må tage aben og gøre den fejl god igen.
Er regeringen enig i, at loven gjaldt, fra den var vedtaget, og ikke først, da Miljøstyrelsen udsendte en meddelelse om den 3 år senere?
Dette skyldtes angiveligt, at der var travlt i ministeriet, som har andre opgaver at tage sig af, som det hedder i de skriftlige svar, der er givet.
Jeg ved godt, at regeringen amputerede Miljøministeriet efter valget i 2001, fordi det ikke betyder så meget endda for Venstre og Konservative, men det er da helt amatøragtigt og en ekstrem mangel på rettidig omhu, at Miljøministeriet kan vente 3 år, fra en bekendtgørelse er ændret, til den giver meddelelse om det, og så holder borgerne ud i strakt arm og nægter dem deres ret, når f.eks. en skrothandler har betalt flere millioner kroner for meget i moms.
Juraprofessor Eva Schmidt bliver på et tidspunkt forholdt sagen her og siger, at hun ikke forstår, at sagen ikke på et eller andet tidspunkt i administrationen i ministerierne er stødt på et fornuftigt menneske, som kunne afgøre den her sag i mindelighed.
Hr. Eyvind Vesselbo og hr. Tom Behnke fra Venstre og Konservative har også i pressen ment, at den her sag absolut ikke var håndteret særlig smukt.
Der har man altså undervejs i samråd ikke givet svar, der var i overensstemmelse med sandheden, i hvert fald burde man have vidst, at sagerne ikke forholdt sig, som man svarede.
Derfor er der behov for en undersøgelse af administrationen og sammenhængen mellem Miljøministeriet og Skatteministeriet.
Jeg vil godt kvittere for udtalelserne fra hr. Mikkel Dencker heroppefra for et øjeblik siden.
Om det konkret indebærer at ville støtte, at vi får lavet den her undersøgelse,
blev ikke helt klart, men i hvert fald forstår jeg, at Dansk Folkeparti er enig i kritikken, nemlig at der er nogle mennesker her, der ikke er blevet behandlet ordentligt.